મોદીએ અનેક દેશના વડાઓ સાથે આ પ્રકારના સંબંધ વિકસિત કર્યા છે અને તેમની સાથે ગમે ત્યારે ફોન પર વાતચીત કરી શકે છે. આપણે એ પણ ભૂલી જઈએ છીએ કે ચીનના રાષ્ટ્રપતિ શી જિનપિંગ આજીવન રાષ્ટ્રપતિ તરીકે સ્થાપિત થયા પછી વિશ્વના એક શક્તિશાળી નેતા તરીકે ઉપસી આવ્યા છે અને ભારતે લાંબા ગાળાનાં હિતોને લક્ષમાં રાખીને ચીન સાથેના સંબંધોને પરિભાષિત કરવાના છે. એ સંજોગોમાં મોદીના નેતૃત્વમાં અજિત ડોભાલ, સુષમા સ્વરાજ અને નિર્મલા સીતારામન વગેરેએ ભારત-ચીન વચ્ચેના સંબંધોમાં નવી ઊંચાઈ સ્થાપિત કરવામાં સફળતા મેળવી છે. બંને દેશો એકબીજાની ક્ષમતા અને શક્તિને સમજી-પરખીને પરસ્પર સહયોગથી કામ કરવા સજ્જ થાય એ દિશામાં મોદીની આ ચીન મુલાકાતે મહત્ત્વની સિદ્ધિ હાંસલ કરી છે. ડોકલામમાં ચીનને જવાબ દેવાને બદલે મોદી ચીનને ઘૂંટણિયે પડી ગયા એવી ટીકા કરવી મુત્સદીગીરીની બાબતમાં તદ્દન નાસમજી અને બાલિશ ટીકા છે. ડોકલામ વિસ્તારમાં ચીન પોતાના ક્ષેત્રમાં જે નિર્માણ કરતું હોય તે, પરંતુ અગાઉ સર્જાયો હતો એવો કોઈ વિવાદ ફરી ડોકલામમાં ન સર્જાય એવી સંમતિ આ અનૌપચારિક ચર્ચામાં સધાઈ છે. પોતપોતાના ક્ષેત્રમાં નિર્માણ કાર્યને લાગેવળગે છે ત્યાં સુધી હવે ભારત પણ એ ક્ષેત્રમાં સુવિધાઓ નિર્માણ કરવા તત્પર બન્યું છે. ચીન સમક્ષ ભારત દ્વારા ઘૂંટણ ટેકવવાની વાત પણ ખોટી છે. સાચી વાત એ છે કે અફઘાનિસ્તાનમાં પોતાના પ્રોજેક્ટને યોગ્ય રીતે આગળ ધપાવવા માટે ચીને ભારતની મદદ માગી છે. મુત્સદીગીરીના જાણકારોના કહેવા પ્રમાણે ચીન આતંકવાદને કારણે અફઘાનિસ્તાનમાં તેના આર્થિક પ્રોજેક્ટ શરૃ કરતાં હિચકિચાટ અનુભવે છે. ત્યાં તેને ભારત જેવા વિશ્વસનીય સાથીની જરૃર છે. એ માટે ચીને રીતસર ભારતની મદદ માગી છે. કેમ કે અફઘાનિસ્તાનમાં ભારતના અનેક પ્રોજેક્ટ કાર્યરત છે અને આગળ ધપી રહ્યા છે. અફઘાનિસ્તાનમાં ભારત-ચીનનો સહયોગ પાકિસ્તાનને માટે શિરદર્દ બની રહેશે.